מכונת זמן בג'קוזי

מכונת זמן בג'קוזי או ג'קוזי מכונת הזמן (באנגלית: Hot Tub Time Machine) הוא סרט קומדיה-הרפתקאות-מדע בדיוני אמריקאי משנת 2010 בבימויו של סטיב פינק. בסרט מככבים ג'ון קיוזאק, רוב קורדרי, קרייג רובינסון, קלארק דיוק, קריספין גלובר, ליזי קפלן, קלי סטיוארט, קריסטל לאו, קולט וולף, וצ'בי צ'ייס. הסרט הופץ ב-26 במרץ 2010. ב-20 בפברואר 2015 יצא סרט המשך לסרט זה, בשם "בדרך לג'קוזי עוצרים בזמן". בשנת 2010, שלושה חברים אומללים בחייהם: אדם ייטס (ג'ון קיוזאק) נזרק על ידי עוד חברה, ואחיינו החנון בן ה-20 ג'ייקוב (קלארק דיוק) מתגורר במרתף שלו, משחק Second Life, ואיננו יודע מיהו אביו; לו דורצ'ן (רוב קורדרי) הוא חיית מסיבות לשעבר; ניק ובר-אגניו (קרייג רובינסון) הוא גבר הנשוי לאישה בוגדנית ושתלטנית בשם קורטני (קלי סטיוארט), ועובד בסלון לכלבים. לו כמעט מת מהרעלת פחמן חד-חמצני, וחבריו סבורים שהוא ניסה להתאבד. אדם וניק מנסים לעודד את רוחו, ומחליטים לקחת אותו, ואת ג'ייקוב, לסוף-שבוע באתר סקי אהוב עליהם. בהגיעם למקום, הם מגלים לאכזבתם שהמקום מוזנח. נער מעלית עם יד אחת בשם פיל (קריספין גלובר) מוביל אותם לחדרם. במהלך לילה של שתייה מרובה בג'קוזי, הם שופכים בטעות משקה אנרגיה רוסי בלתי חוקי על לוח הבקרה של הג'קוזי. למחרת, הם מתעוררים בשנת 1986, ומגלים שאתר הסקי הוא פופולרי מאוד, ונמצא בשיא שגשוגו. בתחילה, הארבעה חוששים שאם ישנו ולו את הדבר הקטנטן ביותר בעבר, לדבר עלולות להיות השלכות הרסניות על העתיד, והם מחליטים לשחזר את מעשיהם במדויק, כפי שהתרחשו 20 שנה קודם לכן. טכנאי ג'קוזי מסתורי (צ'בי צ'ייס) מודיע לג'ייקוב שהמפתח למסע בזמנם היה משקה האנרגיה, המכיל חומר כימי ייחודי שהוא חיוני לתהליך המסע בזמן. מאוחר יותר, הם מחליטים לנצל את ההזדמנות לשנות את גורלם, ולתקן שגיאות שעשו בעבר, בתחומי מערכות היחסים הרומנטיות או בתחומי הקריירה שלהם. הארבעה מצליחים למצוא משקה אנרגיה נוסף, ומפעילים את הג'קוזי. אולם, כאשר הג'קוזי מתחיל לפעול, לו מודיע שהוא החליט להישאר בשנת 1986, ומתוודה בפני אדם, שאכן ניסה להתאבד, ושאם יחזור ל-2010 - כנראה שזה מה שיעשה. אדם אומר שהוא יישאר עם לו בעבר, אבל לו משליך אותו אל תוך הג'קוזי, ואדם חוזר אל 2010, יחד עם ניק ועם ג'ייקוב. בחזרה בשנת 2010, אדם, ניק וג'ייקוב מגלים כי לו נשוי באושר, וכי הוא ניצל את הידע שיש לו אודות העתיד על מנת להתעשר. אדם וניק מגלים שהצליחו לתקן את מערכות היחסים ואת הקריירות שלהם, וארבעת החברים מתאחדים יחד באחוזתו המפוארת של לו, ביחד עם משפחותיהם, כשהם מרוצים מחייהם החדשים. סטיב פינק ביים את הסרט, וג'וש הילד כתב את התסריט. הוא צולם בעיקר באולפני הסרטים של ונקובר שבונקובר ובאתר הסקי "Fernie", שבמזרח קוטניי, קולומביה הבריטית, קנדה. טריילר ראשון לסרט הוקרן ב-24 ביולי 2009, בקומיק-קון 2009 ובאינטרנט. הסרט הוקרן בחינם בלמעלה מ-50 ערים בשבועות שקדמו לערב הבכורה הרשמי. כחלק מקידום הסרט, ביום 29 במרץ 2010 רוב קורדרי וקלארק דיוק היו מנחים-אורחים של תוכנית ההיאבקות WWE Raw שהתקיימה ב-US איירווייז סנטר, פיניקס. קרייג רובינסון הופיע בקצרה בשידור, באמצעות שידור לוויין. ביקורות מבקרי הקולנוע על הסרט היו ברובן חיוביות. במצטבר, על פי האתר Rotten Tomatoes, הסרט קיבל דירוג של 63%, המבוסס על 199 ביקורות, עם דירוג ממוצע של 6.1 / 10. על פי דעת הרוב, המוצגת באתר, נקבע כי "התסריט הבוטה והטפשי, וצוות השחקנים החביב, מפצים על רוב הפגמים שבסרט". אתר האינטרנט Metacritic העניק לסרט ציון של 63 מתוך 100, המבוסס על 36 מבקרים, ציון המעיד על ביקורות "חיוביות, בדרך כלל". מבקר הניו יורק טיימס איי.או. סקוט כתב כי "הסרט נע כל כך מהר, ובכזה טירוף, עם תפניות ועם קפיצות לאחור, כך שכשלים קטנים בשנינות שלו מוסתרים על ידי כשלים גדולים בחוסר הטעם שלו (ועל כן - מצחיקים מאוד). הוא המשיך לכתוב כי "הזרמים התרבותיים של שנאת נשים ופאניקה הומופובית, הבולטים בקומדיות המתמקדות בדמויות גבריות, בהחלט נוכחים כאן. אבל בניגוד, למשל, לסרט 'בדרך לחתונה עוצרים בווגאס', שמציג את הגבר-ילד כמתוק ורגשני - ועל ידי כך מאפשר לו להשתולל ואז לרוץ הביתה לאמא - הסרט 'מכונת זמן בג'קוזי' הוא כנה וישיר בחספוס שבו, ודי נוקשה כלפי הדמויות שבו וכלפי המושאים של הסאטירה שלו". רוג'ר איברט נתן לסרט שלושה כוכבים מתוך ארבעה, וציין כי, "השורה התחתונה היא, קומדיות בחורים דוחות חדשות מגיעות לאקרנים לפחות פעמיים בחודש, ורבות מהן מיותרות ומעליבות. 'מכונת זמן בג'קוזי', שרוצה לא יותר מאשר להיות הפארסה מטורפת שהוא, מצליח מעבר לכל ציפיות". הסרט היה לשלישי המכניס ביותר בסוף השבוע הראשון בו עלה לאקרנים, עם סך הכנסות של 14,020,502 $ ב-2,754 אולמות קולנוע שונים (5,091 $ בממוצע לאולם). הסרט הוקרן באולמות הקולנוע במשך 11 שבועות, כאשר במהלך 4 השבועות הראשונים היה ברשימת 10 הסרטים המכניסים ביותר של אותו שבוע. בסופו של דבר, הכניס הסרט 50,287,556 $ בארצות הברית בלבד, ובסך הכל 61,336,869.24 $ בעולם כולו. ב-29 ביוני 2010 הופץ הסרט על גבי DVD ו-Blu-ray. הפסקול לסרט, בעל השם הרשמי "‏(Music From the Motion Picture) ‏Hot Tub Time Machine‏", הופץ בשנת 2010 על ידי Rhino Entertainment. חלק מהשירים מבוצעים על ידי שחקני סרט הקולנוע. האלבום איננו כולל את כל השירים שמושמעים במהלך הסרט. אף על פי שלא זכה להצלחה מסחרית עצומה בקופות הכרטיסים, ההכנסות הגבוהות ממכירות הווידאו הביתי הביאו ליצירת סרט המשך ל-"מכונת זמן בג'קוזי", שקיבל את השם "בדרך לג'קוזי עוצרים בזמן" (Hot Tub Time Machine 2. הכותרת העברית מהווה פרפרזה על שם הסרט "בדרך לחתונה עוצרים בווגאס"). ג'ון קיוזאק לא השתתף בסרט ההמשך, והשחקן אדם סקוט שיחק את הבן של הדמות שלו. אף על פי שקיוזאק הצהיר בחשבון הטוויטר שלו שהוא אפילו לא התבקש לקחת חלק בסרט ההמשך, הוא בכל זאת מופיע בהופעת קמאו בגרסת הווידאו הביתי של הסרט. ב-20 בפברואר 2015 פורסם כי סרט ההמשך ספג ביקורות חריפות מצד מבקרי הקולנוע, והיה לכישלון קופתי, והכניס בסך הכל סכום של 12.8 מיליון דולר - סכום הנמוך מ-14 מיליון דולר - הסכום אותו הכניס הסרט במקורי, במהלך סוף-השבוע הראשון שבו הוקרן. אתר האינטרנט הרשמי של מכונת זמן בג'קוזי "מכונת זמן בג'קוזי", במסד הנתונים הקולנועיים IMDb (באנגלית) "מכונת זמן בג'קוזי", באתר נטפליקס "מכונת זמן בג'קוזי", באתר AllMovie (באנגלית) "מכונת זמן בג'קוזי", באתר Rotten Tomatoes (באנגלית) "מכונת זמן בג'קוזי", באתר Box Office Mojo (באנגלית) "מכונת זמן בג'קוזי", באתר Metacritic (באנגלית) "מכונת זמן בג'קוזי", באתר אידיבי "מכונת זמן בג'קוזי", באתר דיסני+ סרטים (באנגלית) "מכונת זמן בג'קוזי", באתר Hulu סרטים (באנגלית) "מכונת זמן בג'קוזי", במסד הנתונים הקולנועיים KinoPoisk (ברוסית) מכונת זמן בג'קוזי, קדימון הסרט באתר יוטיוב "HOT TUB TIME MACHINE (15)". British Board of Film Classification. 2010-03-29. נבדק ב-2013-06-22. "Hot Tub Time Machine (2010)". Box Office Mojo. CBS. נבדק ב-2010-03-29. "Hot Tub Time Machine Writer Comes Forward, Explains Himself". Cinematical. 2008-12-10. נבדק ב-2009-05-30. Fernandez, Jay A. (2009-05-28). "Chevy Chase jumps in Hot Tub". The Hollywood Reporter. נבדק ב-2011-04-30. "Upcoming Raw Guest Hosts". World Wrestling Entertainment. נבדק ב-2010-03-04. "Hot Tub Time Machine Film Reviews". Rotten Tomatoes. נבדק ב-2010-05-28. "Hot Tub Time Machine Reviews". Metacritic. נבדק ב-2010-05-28. A. O. Scott (2010-03-26). "Hot Tub Time Machine – Times May Change, but Regret Endures". New York Times. Roger Ebert. "Hot Tub Time Machine". Chicago Sun Times. Cusack, John. "Twitter". Twitter. נבדק ב-19 בפברואר 2015. {{cite web}}: (עזרה)